Foto: srce.unizg.hr

PRIJE točno dvadeset i pet godina, 17. studenoga 1992. godine, u Rektoratu zagrebačkog Sveučilišta službeno je u rad puštena hrvatska akademska i istraživačka računalno komunikacijska mreža, utemeljena na IP protokolu i njezina poveznica na globalnu mrežu Internet, čime je i službeno započelo doba interneta u Hrvatskoj.



Tadašnja internetska veza Hrvatske sa svijetom bila je veza prema Sveučilištu u Beču, kapaciteta 9.6kbps (9600bit/s), a uspostavljena je u sklopu projekta izgradnje nacionalne akademske mreže - Hrvatske akademske i istraživačke mreže - CARNet.



Projekt je pokrenulo tadašnje Ministarstvo znanosti, tehnologije i informatike u listopadu ratne 1991. godine. Nekoliko mjeseci kasnije, 27. ožujka 1993. godine, započela je registracija i rad nacionalne vršne internetske domene ".hr", a u to ratno vrijeme CARNet mrežom su aktivno prenošene informacije o zbivanjima u Hrvatskoj te se na taj način probijala medijska blokada u kojoj se našla naša mlada država.



Prve ustanove koje su bile uključene u nacionalnu akademsku i istraživačku mrežu i koristile međunarodnu internetsku vezu bile su osječki Ekonomski fakultet, riječki Tehnički fakultet, zagrebački Elektrotehnički i Prirodoslovno-matematički fakultet, splitski Fakultet elektrotehnike, strojarstva i brodogradnje, Institut Ruđer Bošković te Ministarstvo znanosti i tehnologije



Putem javnog računala u Srcu pristup internetu bio je omogućen i svim građanima Hrvatske.

"Paralelno s počecima tehničke izgradnje mreže, započeo je i rad na izgradnji prvih internetskih servisa za cjelokupnu akademsku zajednicu. Paralelno s izgradnjom pojedinih veza (spajanjem institucija) provodila se i edukacija korisnika (u većini slučajeva pojedinaca/predstavnika sa spojenih institucija). Srce je organiziralo višednevne 'Internet tečajeve' koji su pokrivali osnove IP mreža i servisa te administriranje Ultrix operacijskog sustava. U hodu se uspostavljala i prva služba pomoći (helpdesk) u Srcu. Mnogobrojni entuzijasti s akademskih ustanova počeli su intenzivno koristiti Internet, ali i koristiti i uspostavljati servise koji su se na Internetu počeli pojavljivati (npr. gopher, web i sl.)", naglasio je ravnatelj Srca dr. sc. Zoran Bekić.

"Na današnji dan prije točno 25 godina uspostavljena je međunarodna komunikacijska veza koja je CARNetov čvor u Zagrebu povezala s Austrijom brzinom od 64kbps. Time je Republika Hrvatska službeno postala dio svjetske računalne mreže zvane Internet. Hrvatska akademska i istraživačka mreža – CARNet bila je prvi, a sljedećih nekoliko godina i jedini pružatelj internetskih usluga u državi. Internet je postao dio naše svakodnevice i nezaobilazni medij za informiranje, komunikaciju, ali i obrazovanje, a veliku ulogu u tome imao je CARNet koji je uvijek bio više od mreže i pružatelja internetskih usluga.

Tekst se nastavlja ispod oglasa

S ponosom mogu reći kako i danas CARNet svojim aktivnostima doprinosi razvoju digitalno zrelog društva i radi na cjelovitoj informatizaciji sustava obrazovanja i znanosti u Hrvatskoj. CARNet u području primjene informacijsko-komunikacijske tehnologije povezuje više od 3500 ustanova i pruža više od 70 različitih usluga koje obuhvaćaju razvoj mreže, IKT infrastrukturu, e-servise, kibernetičku sigurnost i korisničku podršku", istaknuo je ravnatelj CARNeta Goran Kezunović.

Večeras svečanost



Četvrt stoljeća interneta u Hrvatskoj svečano će se obilježiti u Nacionalnoj i sveučilišnoj knjižnici (NSK) u 19 sati. Organizatori svečanosti su Srce, CARNet i Središnji državni ured za razvoj digitalnog društva, a pod pokroviteljstvom predsjednice Republike Kolinde Grabar-Kitarović i Ministarstva znanosti i obrazovanja.



Nazočnima će se obratiti premijer Andrej Plenković, ministrica znanosti i obrazovanja Blaženka Divjak. državni tajnik Bernard Gršić, ravnatelj CARNeta Goran Kezunović i ravnatelj Srca Zoran Bekić, navode organizatori.



Predsjednica Republike je Srcu u povodu obilježavanja 25 godina interneta u Hrvatskoj dodijelila Povelju za osobite zasluge u uvođenju i popularizaciji interneta i internetskih tehnologija u Hrvatskoj, a CARNet-u Povelju za osobite zasluge u dugogodišnjem razvoju obrazovanja pojedinaca i hrvatskog društva u cjelini pomoću novih informacijskih tehnologija i razvoja digitalno zrelog društva, s posebnim naglaskom na obrazovnu i akademsku populaciju.

